Jehova se Getuies | Afrikaanse Artikels - Just Africa Mission
Laas maand het ons kortliks stil gestaan by die vernietigingswerk wat deur kultes veroorsaak word, Nou het die tyd aangebreek om meer spesifiek na individuele kultes te kyk. Die eerste een wat kortlikS bespreek gaan word is die Wagtoring Organisasie, beter bekend as die Jehova se Getuies. Ek verkies om hulle eie spelling te gebruik as die bekende Jehovasgetuies soos die HAT dit vir ons gee.
Charles Taze Russell, 'n suksesvolle jong sakeman, sluit sy besigheid en gee in 1879 die eerste 6 000 uitgawes van Zion's Watch Tower and Herald of Christ's Presence, voorloper van die bekende Die Wagtoring, uit. Hy kom onder die invloed van die Adventiste en is oortuig dat Jesus sigbaar in 1844 sou kom. Die datum breek aan en met groot teleurstelling onder die Adventiste breek die wederkoms nie aan nie. Hulle verklaar later dat hierdie 'n onsigbare wederkoms was. Russell verwerp die bestaan van die hel omdat 'n liefdevolle God nie so 'n plek sou skep nie. Hy glo dat die piramides God se boodskap en profesie aan die wêreld bevat en gaan kruip in die groot piramide van Egipte rond, meet die gange op en bepaal hiervolgens 'n nuwe datum vir die wederkoms. Dit word 1874 en sou sigbaar wees. Later word dit na 1914 gewysig en die sigbare wederkoms word die onsigbare troonsbestyging van Jesus as Koning. Om hierdie gewysigde sienings, wat direk van God ontvang was te ondersteun, word hul eie geskiedenisboeke selfs gewysig. Dit laat mens onwillekeurig aan George Orville se 1984 dink waar hy skryf: "…the frightening thing was that if the Party could thrust its hand into the past and say of this or that event, it never happened—that, surely was more frightening than mere torture and death?…if all records told the same tale—then the lie passed into history and became truth. Who controls the past," ran the Party slogan, "controls the future: who controls the present controls the past." And yet the past, though of its nature alterable, never had been altered. Whatever was true now was true from everlasting to everlasting." (pp.25-26) Die jaar 1914 bly hoogs belangrik in Wagtoring teologie. Dit word die geslag wat die rampe en ellende van Wêreldoorlog I sou sien en dus ook nie sou uitsterf voor die groot slag van Armageddon nie. Hierdie geslag word aan die einde van 1995 subtiel vervang met die bose geslag wat weier om die prediking van die Jehova se Getuies te aanvaar. Waarom? Omdat hulle agter gekom het dat hulle soos in die verlede (1874, 1914, 1925, 1975—jare waarin die wêreld vernietig sou word) met nog 'n vals profesie opgesaal sou sit.
Presidente wat na Russell gevolg het is JF ("Judge") Rutherford, Nathan H. Knorr, Fred W. Franz en tans Milton Henschel.
2. Die Wagtoring het 'n Hemelse Redakteur!
Niemand minder as Jehova God is die Redakteur van hierdie tydskrif nie—so getuig vorige presidente Knorr en Franz onder eed in 'n hofsaak. Dit sê vir ons baie duidelik dat net soos die Bybel homself nie kan weerspreek nie, is dit ook die geval met Die Wagtoring (WT) tydskrif! Wat sê die rekord? WT, Jan 1, 1989, p.12: "The apostle Paul, was spearheading the Christian missionary activity. He was also laying a foundation for a work that would be completed in our 20th century." Hulle nuutste profesie vir die einde van die wêreld! Maar? Die herdrukte uitgawe wat in 'n bundel gebind word verklaar op p.12: "The apostle Paul….for a work that would be completed in OUR DAY." Is dit nie oneerlik van Jehova God nie? So kan talle voorbeelde aangehaal word.
Wanneer iemand 'n Jehova se Getuie word, word absolute lojaliteit en baie ure se harde werk verwag. Kinders word verbied om aan die meeste buitemuurse aktiwiteite op skool deel te neem. Verjaardae, Kersfees, Paasfees en vele ander word by die venster uitgegooi. Jy sal jou kind laat sterf eerder as hom/haar 'n bloedoortapping te laat kry. Die belangrike word nou 1.) Die inneem van kennis, 2.) Gehoorsaamheid aan God se wette, 3.) Assosieer met God se enigste kanaal, Sy organisasie–die Wagtoring Organisasie en, 4.) Wees getrou in die verkondiging van die evangelie van die Koninkryk van God wat sy beslag in 1914 gekry het. (WT, Feb 15, 1983, pp.12-13) Die WT van Mei 1, 1981 verklaar baie pertinent op p.17 dat die Jehova se Getuies 'n ander evangelie (die van 1914) as Christendom bring!
4. Verwerp nog meer!
Nie alleen gaan jy nou 'n vals evangelie glo en verkondig nie, maar dit word baie belangrik dat God se Persoonlike Naam Jehova moet wees—'n naam wat die Vrymesselaars verklaar God se geheime naam is en later eers in 'n sekere graad aan Vrymesselaars geopenbaar word! Dit is nie al nie! Jesus word Michael, die aartsengel, die eerste en enigste skepping van Jehova God, 'n Magtige God maar nie die Almagtige nie, die een wat nie liggaamlik opgestaan het nie, maar sy volgelinge om die bos gelei het deur liggame te materialiseer. Die Heilige Gees as persoon en God word 'n onpersoonlike krag soos elektisiteit. Die mens het nie 'n siel nie en dus is daar niks wat na die dood voortbestaan nie. Die graf is die hel en die wederkoms sal nie plaasvind nie. Die hemel is beperk net tot die 144 000 uitverkore Jehova se Getuies, vir wie Jesus die Middelaar is, terwyl die Groot Menigte met hulle aardse hoop vir hul verlossing nie op Jesus mag vertrou nie, maar op die 144 000! Jy sal nooit seker wees of jy genoeg gedoen het om gunstig deur Jehova bevind te word wanneer Armageddon, wat net om die draai bly, aanbreek, en deur Hom met 'n ewige lewe in die Paradys op Aarde beloon sal word nie!
Paulus waarsku in 2 Kor 11:3-4 dat ons nie 'n ander evangelie, 'n ander Jesus en 'n ander gees moet aanvaar nie en dat ons versigtig moet wees vir vals apostels want die satan doen homself voor as 'n engel van die lig (vv.13-14). In Gal 1:6-9 is sy waarskuwing nog sterker en in 1 Kor 15 stel hy dit baie duidelik dat as Jesus nie opgestaan het nie, dan is ons die bejammerenswaardigste van alle mense—dan het ons geen hoop nie! Ons sien in Fil 2:6-10 dat hierdie Jesus, wat die Wagtoring Organisasie verwerp, in die gestalte van God was, maar dat Hy Homself terwille van sondaars nie ontsien het nie, maar met sy bloed vir elkeen aan die kruis betaal het, die dood en die graf en alle bose magte oorwin het, dat Hy alle mag in die hemel en op die aarde het (Mat 28:18) en dat Hy na Sy hemelvaart gaan sit bo alle magte, nie net in hierdie bedeling nie, maar ook in die een wat kom (Ef 1:20-22). Daarom dat Hy ook 'n Naam het bo alle name (selfs Jehova!) en dat in Sy naam elke knie sal buig en erken dat Jesus die HERE is! (Fil 2:9-11). Geen wonder dat daar net EEN NAAM is waardeur die mens gered kan word (Hand 4:12).